Ôd soboty do soboty: 10.03.2018
04-03-2018: Australijŏ wygrywŏ z rakiym szyjki macice
Zdŏ sie, co za 40 lŏt Australijŏ bydzie piyrszym krajym na świecie, kiery blank wyeliminuje rak szyjki macice. A to skuli tego, co ôd 10 lŏt je corŏzki mynij zakażyń wirusym ludzkigo brodōwczŏka, kiery w 99,9% robi za prziczyna tyj stynczki.
Je to sukces ôd programu szczepiyń, co fōnguje w Australiji ôd 2006 roku.
Uczyni padajōm, co za nastympne 30-40 lŏt bydzie w tym kraju ino pŏra przipadkōw raka szyjki macice za rok, a niy kole tysiōnca, jak to je terŏz.
Źrōdło: 9news.com
05-03-2018 Wynezuela choby Syryjŏ
Tysiōnce Wynezuelczykōw uciekŏ ze swojigo kraju skuli katastrofy ekōnōmicznyj, głodu i terroru ôd regiyrōnku. Ameryka Łacińskŏ mŏ bez to jedyn z nojwiynkszych migracyjnych kryzysōw we swojij historyji. Ôd września 2017 roku do Kolōmbije ściōngło kole 250 tysiyncy ludzi, kŏżdy dziyń przibywŏ ich durś jakie 3 tysiōnce. A Kolōmbijŏ to je ino jedyn z tych krajōw, w kierych wychodźcy szukajōm za bezpieczyństwym.
Tyn srogi eksodus idzie przirōwnować do migracyje Syryjczykōw do Zachodnij Europy we 2015 roku.
Źrōdło: Chicago Tribune
08-03-2018: Buddysty durś napŏdajōm muzułmanōw na Sri Lance
We Kandy a w inkszych miastach na Sri Lance trwŏ seryjŏ atakōw na muzułmańskie kōnzōmy i restauracyje. Regiyrōnek niy poradziōł ucholkać sytuacyje, chociŏż wkludziōł stan wyjōntkowy a pozawiyroł socialmydia, bez przikłŏd Facebook, Whatsapp a Viber, bez kiere buddyjskie ekstremisty bechtali do atakōw.
Prześladowania majōm etniczne źrōdło. Ôd wojny dōmowyj, co skōńczyła sie we 2009 roku, zwiynkszajōm sie wpływy ôd buddyjskich ekstrymistōw miyndzy nacyjōm Syngalezi, kieryj je nŏjwiyncyj na Sri Lance. Zaś muzułmańskŏ myńszość przinŏleży tam do ikszyj nacyje – Tamilōw. Tamile niy sōm buddystami, ino wyznŏwajōm – krōm islamu – hindujizmus a krześcijaństwo.
Źrōdło: Time
09-03-2018: 25 tureckich dziynnikŏrzy w hereszcie
W masowych terminach sōndy we Turcyji skŏzały na lata w hereszcie 25 dziynnikŏrzy. Ôbskarżyni byli ô spōmoganie niyzdarzōnego przewrotu ze 2016 roku.
Idzie trufać, co w tym rozsōndku rozchodzi sie ô polityka. Murat Aksoy, jedyn ś tych dziynnikŏrzy, padŏ, co żŏdyn rŏz niy spōłpracowoł z ôrganizacyjami, kiere rychtowały przewrōt. Bōł we swojich tekstach krytyczny do tureckigo regiyrōnku, ale, padŏ, “niy zasuguja na sztrofa ino za to, co żech je dziynnikŏrzym”.
Źrōdło: France24
szl_Latn szl_Latn szl_Latn szl_Latn szl_Latn zho_Hant szl_Latn szl_Latn szl_Latn shn_Mymr szl_Latn szl_Latn szl_Latn szl_Latn szl_Latn szl_Latn szl_Latn szl_Latn